ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-3879/98

υποβολή: Daniela Raschhofer (NI) προς την Επιτροπή

(11 Δεκεμβρίου 1998)

Θέμα: "World Vision Austria" - κατάχρηση χρηματικών ποσών

Στην Αυστρία απεκαλύφθη πρόσφατα υπόθεση κατάχρησης χρηματικού ποσού - συγκεκριμένα, 15 εκατ. σελινίων - που προορίζονταν για την οργάνωση "World Vision Austria".

Λαμβάνοντας υπόψη ότι στην υπόθεση αυτή συμμετέχει Αυστριακός Βουλευτής του Ευρωπαϊκού Κοινοβουλίου και ότι έχουν διατεθεί και πόροι της ΕΕ, τίθενται τα ακόλουθα ερωτήματα:

1. Ποιές επίσημες επαφές και διασυνδέσεις υφίστανται μεταξύ της οργάνωσης "World Vision Austria" και της Ευρωπαϊκής Ένωσης;

2. Υπάρχουν προγράμματα παροχής βοήθειας που εκτελεί η "World Vision Austria" εξ ονόματος της Ευρωπαϊκής Ένωσης ή σε συνεργασία με αυτήν; Εάν ναι, ποιά είναι αυτά τα προγράμματα;

3. Ποιοί είναι οι στόχοι και ποιοί είναι οι αποδέκτες αυτής της βοήθειας;

4. Σε ποιό ύψος ανέρχονται τα ποσά που χορηγήθηκαν για τα προγράμματα βοήθειας;

5. Γνωρίζει η Επιτροπή εάν η βοήθεια έφθασε στον προορισμό της και εάν επετεύχθη ο στόχος των δράσεων ενίσχυσης;

6. Υπήρξε διαμεσολάβηση ώστε η "World Vision" να αναλάβει την εκτέλεση κοινοτικού προγράμματος παροχής βοήθειας για την Βοσνία; Εάν ναι, από ποιόν;

7. Με ποιές αυστριακές ΜΚΟ συνεργάζεται η Επιτροπή της ΕΕ για την εκτέλεση των προγραμμάτων ενίσχυσης;

8. Σε ποιό ύψος ανέρχονται οι πιστώσεις της ΕΕ που διατίθενται σε άτομα χρήζοντα βοήθειας;

Απάντηση της κας Bonino εξ ονόματος της Επιτροπής

(20 Ιανουαρίου 1999)

Η Επιτροπή επελήφθη του θέματος που αναφέρει το Αξιότιμο Μέλος του Κοινοβουλίου. Κατά το παρόν στάδιο δεν διαθέτει στοιχεία, βάσει των οποίων θα μπορούσαν να επιβεβαιωθούν ή να διαψευσθούν οι σχετικοί ισχυρισμοί.

Όσον αφορά τον τομέα της ανθρωπιστικής βοήθειας, η Επιτροπή συνήψε κατά την περίοδο 1996-1998 τρεις συμβάσεις με την World Vision Austria, ύψους 1.022.000 ECU. Oι εν λόγω τρεις συμβάσεις αφορούσαν την υλοποίηση σχεδίων επείγουσας αποκατάστασης στην πρώην Γιουγκοσλαβία και την επιστροφή των μειονοτικών πληθυσμών στον νομό Zenica-Doboj. Δικαιούχοι της βοήθειας που παρασχέθηκε βάσει των σχεδίων αυτών ήταν οι 228 οικογένειες, των οποίων οι οικίες αποκαταστάθηκαν και οι 150 μαθητές του δημοτικού σχολείου του Cobe. Τα τρία σχέδια ολοκληρώθηκαν και εφαρμόστηκαν κατά τρόπο ικανοποιητικό.

Οι μη κυβερνητικές οργανώσεις (ΜΚΟ) της Αυστρίας, με τις οποίες η Επιτροπή συνεργάζεται στον τομέα της ανθρωπιστικής βοήθειας είναι η Austrian Help Program, η Care Osterreich, η Caritas Austria, η Osterreichisches Hilfswerk International, η Austrian Red Cross και η SOS Kinderdorf.

Τα κονδύλια που έχουν διατεθεί από την αρμόδια για τον προϋπολογισμό αρχή έχουν εγγραφεί στο κεφάλαιο B7-21 του Προϋπολογισμού και ανέρχονται, για το 1998, συμπεριλαμβανομένου του συμπληρωματικού ποσού, σε 475 εκατ. ECU.
ΓΡΑΠΤΗ ΕΡΩΤΗΣΗ E-3672/98

υποβολή: Gerhard Hager (NI) προς το Συμβούλιο

(4 Δεκεμβρίου 1998)

Θέμα: Οικονομικές συμφωνίες με την Τσεχία

Ο Επίτροπος Hans van den Broek υπέγραψε κατά την επίσκεψή του στη Δημοκρατία της Τσεχίας, στις αρχές του Οκτωβρίου 1998, με τον Τσέχο Υπουργό Οικονομικών Svoboda τρεις συμφωνίες από τις οποίες προκύπτουν πληρωμές στην Τσεχία ύψους 36,9 εκατ. Ecu (πιστώσεις προγράμματος PHARE). Μεταξύ άλλων θα διατεθούν από την ΕΕ 4,8 εκατ. Ecu για την ενίσχυση των εξωτερικών συνόρων.

Το Συμβούλιο μπορεί να μας πει:

1. Για ποια συγκεκριμένα προγράμματα θα δοθούν τα 4,8 εκατ. Ecu για την ενίσχυση των εξωτερικών συνόρων;

2. Θα χρηματοδοτηθούν από τις εν λόγω πιστώσεις και προγράμματα για την κατασκευή στρατοπέδων υποδοχής στα σημερινά εξωτερικά σύνορα με τη Γερμανία και την Αυστρία;

3. Συνδέονται οι εν λόγω πληρωμές με συγκεκριμένη πρόοδο στον αγώνα κατά της παράνομης διακίνησης ατόμων;

4. Ποιο είναι το περιεχόμενο των άλλων δύο συμφωνιών σχετικά με τη διασυνοριακή συνεργασία της Δημοκρατίας της Τσεχίας με τη Γερμανία (7 εκατ. Ecu) και με την Αυστρία (2,9 εκατ. Ecu);

5. Γιατί υπεγράφησαν οι εν λόγω δύο συμφωνίες από την Επιτροπή;

Απάντηση

(9 Μαρτίου 1999)

To Συμβούλιο δεν είναι σε θέση να απαντήσει στις ερωτήσεις του αξιότιμου κ. βουλευτή, οι οποίες επμίπτουν μάλλον στην αρμοδιότητα της Επιτροπής στο πλαίσιο της εφαρμογής του προγράμματος PHARE.
ΓΡΑΠΤΗ ΕΡΩΤΗΣΗ E-3009/98

υποβολή: Cristiana Muscardini (NI) προς την Επιτροπή

(8 Οκτωβρίου 1998)

Θέμα: Υγειονομικοί έλεγχοι και έλεγχοι ασφάλειας στις πανσιόν για μικρά ζώα και στα εκτροφεία σκύλων

Έχοντας υπόψη ένα μακάβριο περιστατικό που αναφέρθηκε από τον ιταλικό Τύπο και το οποίο συνέβη σε μία πανσιόν για μικρά ζώα, όπου 11 σκυλιά βρέθηκαν νεκρά και όλα τα άλλα σε κατάσταση προχωρημένης ασιτίας, κρίνεται ότι, εφόσον και τα ζώα που έχουν την τύχη να μην τα εγκαταλείπουν αλλά να τα παραδίδουν στη "φροντίδα" ειδικών πανσιόν πεθαίνουν από έλλειψη φροντίδας και κακομεταχείριση, είναι ανάγκη ανώτερα όργανα, όπως η Ευρωπαϊκή Επιτροπή, να παρέμβουν επειγόντως.

Ζητείται επομένως από την Επιτροπή:

1. να συγκροτηθεί επιτέλους μια αρχή για τα ζώα, με τη βοήθεια οδηγίας προς όλα τα κράτη μέλη;

2. να θεσπισθούν κανόνες, μέσω και πάλι μιας ευρωπαϊκής οδηγίας, για τις προδιαγραφές που θα πρέπει να τηρούν οι πανσιόν και τα εκτροφεία σκύλων, καθώς και τα κράτη μέλη να υποχρεωθούν να προβλέψουν τη διενέργεια περιοδικών ελέγχων.

Απάντηση του κ. Fischler εξ ονόματος της Επιτροπής

(16 Νοεμβρίου 1998)

Η Επιτροπή αποδοκιμάζει κάθε ένδειξη σκληρότητας έναντι των ζώων. Έχει θεσπιστεί κοινοτική νομοθεσία για την προστασία της καλής μεταχείρισης των ζώων εκτροφής και των ζώων εργαστηρίων. Εντούτοις, η καλή μεταχείριση των ζώων συντροφιάς υπάγεται ακόμη στην αρμοδιότητα των κρατών μελών.

Η Επιτροπή δεν προτίθεται επί του παρόντος να προτείνει νομοθεσία στον τομέα των ζώων συντροφιάς.
ΓΡΑΠΤΗ ΕΡΩΤΗΣΗ E-3702/98

υποβολή: Gerhard Hager (NI) προς την Επιτροπή

(7 Δεκεμβρίου 1998)

Θέμα: Πρόγραμμα αδελφοποίησης "Twinning"

Σύμφωνα με πληροφορίες που δημοσιεύθηκαν στον Τύπο, τον Ιανουάριο του 1999 θα αποσταλούν οι πρώτοι ανώτεροι υπάλληλοι των κρατών μελών στα υπουργεία των υποψηφίων χωρών, προκειμένου να βοηθήσουν τις εν λόγω χώρες στην ανάπτυξη των διοικητικού και θεσμικού τους δυναμικού. Οι αποστολές αυτές περιορίζονται στους τομείς της γεωργίας, του περιβάλλοντος, των οικονομικών, της δικαιοσύνης και των εσωτερικών. Σύμφωνα πάντα με τις ίδιες πληροφορίες, η Επιτροπή έχει μεριμνήσει για τον συντονισμό των εταιρικών σχέσεων βάσει των έργων που έχουν προταθεί από τις ΧΚΑΕ και των αντίστοιχων προσφορών των κρατών μελών.

- Διαθέτει η Επιτροπή στοιχεία σχετικά με τον ακριβή αριθμό των προγραμμάτων που πρόκειται να αρχίσουν όντως το 1999;

- Μπορεί η Επιτροπή να αναφέρει σε ποιούς τομείς επικεντρώνονται αυτά τα έργα;

- Διαθέτει η Επιτροπή πληροφορίες σχετικά με τον αριθμό των έργων στα οποία συμμετέχουν Αυστριακοί υπάλληλοι;

- Μπορεί η Επιτροπή να εκτιμήσει ήδη σε ποιό ύψος θα ανέλθει η χρηματοδότηση αυτού του προγράμματος από πόρους του Phare (ανά επί μέρους τομέα) και σε ποιό ύψος θα ανέλθει το κόστος των συμμετεχόντων κρατών μελών (λαμβάνοντας ως παράδειγμα την Αυστρία);

Απάντηση του κ. van den Broek εξ ονόματος της Επιτροπής

(15 Ιανουαρίου 1999)

Η Επιτροπή υπέβαλε στα κράτη μέλη τον Μάϊο 1998 έναν κατάλογο εκατό περίπου σχεδίων εταιρικών σχέσεων και ζήτησε να εκδηλώσουν το ενδιαφέρον τους για μία ενδεχόμενη συνεργασία. Έλαβε 360 απαντήσεις και μέχρι σήμερα είναι γνωστοί οι εταίροι για 80 σχέδια. Η εντολή συνεργασίας βρίσκεται στο στάδιο της επεξεργασίας. Εν τω μεταξύ, παρουσιάστηκε στα κράτη μέλη δεύτερος κατάλογος 39 σχεδίων που προέρχονται από τον προγραμματισμό για το 1998. Μπορούμε επομένως να θεωρήσουμε ότι περίπου 100 εθνικοί υπάλληλοι θα απασχοληθούν σε θέσεις στις χώρες της Κεντρικής και Ανατολικής Ευρώπης (ΧΚΑΕ) το 1999.

Τα σχέδια αφορούν τους τομείς της γεωργίας, των οικονομικών, της δικαιοσύνης, των εσωτερικών υποθέσεων και του περιβάλλοντος, στους οποίους πρέπει να προστεθεί ο τομέας της προετοιμασίας της διοίκησης των διαρθρωτικών πόρων. Αυτός ο περιορισμένος κατάλογος αιτιολογείται από δύο λόγους. Όλες οι εκθέσεις εταιρικής σχέσης υπογράμμιζαν την ανεπάρκεια της διοικητικής ικανότητας των ΧΚΑΕ σάυτούς τους τομείς και η Επιτροπή είναι επομένως υποχρεωμένη κατά την αρχική φάση να διατηρήσει την πρωτοβουλία μέσα σε λογικά όρια μέχρις ότου καθοριστούν σωστά οι διαδικασίες και οι κανόνες.

Στη σημερινή κατάσταση, η Αυστρία είναι υπεύθυνη για τρεις εταιρικές σχέσεις και θα συμβάλει σε άλλες εννέα. Οι επιδοτήσεις από τους πόρους του προγράμματος Phare για τις εταιρικές σχέσεις στις οποίες συμμετέχει η Αυστρία, ανέρχονται σε 4 εκατ. ευρώ. Κατάρχήν όλα τα έξοδα που απορρέουν από τις εταιρικές σχέσεις, θα επιστραφούν στα κράτη μέλη.
ΓΡΑΠΤΗ ΕΡΩΤΗΣΗ E-3650/98

υποβολή: Amedeo Amadeo (NI) προς την Επιτροπή

(3 Δεκεμβρίου 1998)

Θέμα: Χρηματοδοτικά μέσα για τη στήριξη των επενδύσεων σε τρίτες χώρες (γνωμοδότηση πρωτοβουλίας)

Η παρούσα ερώτηση αφορά τη γνωμοδότηση της Οικονομικής και Κοινωνικής Επιτροπής με θέμα "Χρηματοδοτικά μέσα της ΕΕ για τη στήριξη των επενδύσεων σε τρίτες χώρες". Σχεδιάζει η Επιτροπή να εντάξει τα χρηματοδοτικά μέσα για τη στήριξη των επενδύσεων σε τρίτες χώρες σε μια συνολική στρατηγική που θα καλύπτει τις γενικές αρχές της συνεργασίας, τις αρχές της κοινωνικής και της περιβαλλοντικής πολιτικής, και την προστασία των νομίμων συμφερόντων της Κοινότητας όσον αφορά την αμοιβαιότητα, την απασχόληση και την ανταγωνιστικότητα;

Προτίθεται να παρουσιάσει τη στρατηγική αυτή με τη μορφή πολιτικής ανακοίνωσης της Επιτροπής, η οποία θα προτείνει και συγκεκριμένα μέτρα που θα εξασφαλίζουν τη διαφάνεια, τη συνοχή και το συντονισμό;

Απάντηση του κ. de Silguy εξ ονόματος της Επιτροπής

(4 Φεβρουαρίου 1999)

1. Η Επιτροπή κρίνει ότι τα διάφορα μέσα για τη στήριξη των επενδύσεων υπέρ των τρίτων χωρών αντανακλούν την ποικιλομορφία των συμβασιακών σχέσεων της Κοινότητας με τους εταίρους της και τις προτεραιότητες της πολιτικής της στις διάφορες περιοχές του κόσμου. Τα μέσα αυτά έχουν βεβαίως αναπτυχθεί σε διαφορετικές στιγμές και αντανακλούν την εξέλιξη των κοινοτικών σχέσεων με κάθε συγκεκριμένη περιοχή. Λαμβάνουν επίσης υπόψη τις ευτελώς διαφορετικές οικονομικές και κοινωνικές καταστάσεις αυτών των περιοχών καθώς και τη διαφορά στις γεωπολιτικές προτεραιότητες της Κοινότητας. Οι παράγοντες αυτοί εξηγούν τις περισσότερες από τις προφανείς διαφορές μεταξύ των διαφόρων μέσων.

Για τη σύσταση αυτών των μέσων έχουν ληφθεί υπόψη οι πολιτικές, οικονομικές και κοινωνικές συνθήκες. Η Επιτροπή εξασφαλίζει ότι όλες οι ενέργειες που χρηματοδοτούνται από τα διάφορα μέσα πληρούν τις διεθνείς κοινωνικές, περιβαλλοντικές, εργασιακές και αναπτυξιακές προδιαγραφές και είναι επίσης επικερδείς για τις κοινοτικές επιχειρήσεις. Τα ήδη υφιστάμενα μέσα λαμβάνουν υπόψη την ανάγκη να προωθηθεί η αειφόρος ανάπτυξη και ευνοϊκό για επενδύσεις κλίμα, να διευκολυνθεί η μετάβαση στην οικονομία της αγοράς και να ευνοηθούν οι ευρωπαϊκές επενδύσεις στις ανερχόμενες αγορές.

Στο επιχειρησιακό επίπεδο, η Επιτροπή έχει αναλάβει τη δέσμευση για τακτική αναθεώρηση της λειτουργίας των μέσων αυτών έτσι ώστε να εκσυγχρονίζονται οι διοικητικές διαδικασίες και να αποφεύγονται διαδικαστικές ανισότητες στον τομέα της εξωτερικής βοήθειας. Αυτός είναι ένας από τους κύριους στόχους της πρόσφατης σύστασης της Κοινής υπηρεσίας για κοινοτική ενίσχυση σε τρίτες χώρες (SCR).

2. Για τους λόγους αυτούς, η Επιτροπή δεν προτίθεται να προτείνει ενιαία στρατηγική για τη στήριξη των επενδύσεων προς τρίτες χώρες. Βεβαίως, αυτό δεν εμποδίζει την Επιτροπή να εξασφαλίζει, ως ενιαίο όργανο, την απαραίτητη διαφάνεια και συνοχή.
ΓΡΑΠΤΗ ΕΡΩΤΗΣΗ E-3673/98

υποβολή: Gerhard Hager (NI) προς την Επιτροπή

(7 Δεκεμβρίου 1998)

Θέμα: Οικονομικές συμφωνίες με την Τσεχία

Ο Επίτροπος Hans van den Broek υπέγραψε κατά την επίσκεψή του στη Δημοκρατία της Τσεχίας στις αρχές του Οκτωβρίου 1998 με τον Τσέχο Υπουργό Οικονομικών Svoboda τρεις συμφωνίες από τις οποίες προκύπτουν πληρωμές στην Τσεχία ύψους 36,9 εκατ. Ecu (πιστώσεις προγράμματος PHARE). Ένα τμήμα των εν λόγω πιστώσεων θα αφιερωθούν σε προγράμματα για τον εκδημοκρατισμό και την προστασία των μειονοτήτων.

Στο πλαίσιο αυτό θα επιθυμούσα να υποβάλω τις ακόλουθες ερωτήσεις προς την Επιτροπή:

1. Εμπίπτουν στα ανώτερα προγράμματα και προγράμματα για τη χρηματοδότηση της γερμανόφωνης μειονότητας;

2. Συνδέονται με την σύναψη των οικονομικών συμφωνιών οι υποχρεώσεις στον τομέα της βελτίωσης των δικαιωμάτων που είναι εγγυημένα από την Ευρωπαϊκή Σύμβαση για τα Ανθρώπινα Δικαιώματα (άρση των διαταγμάτων Benes);

3. Πιστεύει η Επιτροπή, ότι τα διατάγματα Benes που εξακολουθούν να ισχύουν όπως και πριν, και που είναι αντίθετα προς το δημόσιο δίκαιο και τις αρχές περί προστασίας των ανθρωπίνων δικαιωμάτων, αντιστοιχούν στα κριτήρια της Κοπεγχάγης (σεβασμός και τήρηση των ανθρωπίνων δικαιωμάτων);

4. Έχει θεματοποιήσει η Επιτροπή στο Acquis screening το εν λόγω πρόβλημα των διαταγμάτων Benes;

5. Εάν όχι, για ποιο λόγο; Εάν ναι, σε ποιο αποτέλεσμα κατέληξε η Επιτροπή;

Απάντηση του κυρίουvan den Broek εξ ονόματος της Επιτροπής

(13 Ιανουαρίου 1999)

1. Στις 12 Οκτωβρίου 1998 ο τσέχος υπουργός Οικονομικών και το υπεύθυνο μέλος της Επιτροπής υπέγραψαν τα έγγραφα που αφορούν το εθνικό πρόγραμμα Phare του 1998 για την Τσεχική Δημοκρατία, το οποίο περιλαμβάνει ένα σχέδιο που υποστηρίζει την περαιτέρω ενσωμάτωση των Ρόμα στην τσεχική κοινωνία.

2. Η βοήθεια από το πρόγραμμα Phare εξαρτάται από το σεβασμό από την πλευρά της Τσεχικής Δημοκρατίας των υποχρεώσεών της σύμφωνα με την ευρωπαϊκή συμφωνία, να κάνει περαιτέρω βήματα προς την ικανοποίηση των πολιτικών και οικονομικών κριτηρίων που καθορίσθηκαν στο Ευρωπαϊκό Συμβούλιο της Κοπενγχάγης τον Ιούνιο του 1993 και να επιτελέσει προόδους προς την εφαρμογή της εταιρικής σχέσης προσχώρησης του Μαρτίου 1998.

3. Η εφαρμογή της Ευρωπαϊκής Συνθήκης Ανθρώπινων Δικαιωμάτων (EHRC) αποτελεί ευθύνη του Συμβουλίου της Ευρώπης. Τα θέματα της συμβατότητας των διαταγμάτων Benes με την EHRC μπορούν να απαντηθούν μόνο από τον οργανισμό αυτό. Επί πλέον, η Επιτροπή θα παραπέμψει το αξιότιμο μέλος του Κοινοβουλίου στις διατάξεις της τσεχο-γερμανικής δήλωσης του Ιανουαρίου του 1997.

4.-5. Δεν έχουν προκύψει ερωτήσεις σχετικές με τα θέματα που έθιξε το αξιότιμο μέλος του Κοινοβουλίου σύμφωνα με τα δραπραγματευόμενα κεφάλαια που εξετάζονται ήδη κατά τη διάρκεια της επιχείρισης διαλογής.
ΓΡΑΠΤΗ ΕΡΩΤΗΣΗ E-3444/98

υποβολή: Amedeo Amadeo (NI) προς την Επιτροπή

(24 Νοεμβρίου 1998)

Θέμα: Εκπομπές οξειδίων του αζώτου από τα αεροσκάφη

Αναφορικά με την πρόταση οδηγίας του Συμβουλίου σχετικά με τις εκπομπές οξειδίων του αζώτου (ΝΟx) των μη υπερηχητικών αεριοθουμένων αεροσκαφών της πολιτικής αεροπορίας (εγγρ. COM(97)629 τελ. - 97/0349 SYN)(1) τη νομική βάση της οποίας αποτελεί το άρθρο 84, ζητείται από την Ευρωπαϊκή Επιτροπή μια αναφορά στο άρθρο 130 Σ. Θεωρείται εξάλλου χρήσιμη μια ευρύτερη αναφορά στις αιτιολογικές σκέψεις της οδηγίας της Επιτροπής όσον αφορά την ερμηνεία με την οδηγία 92/14/ΕΟΚ(2) (περιορισμός των ακουστικών εκπομπών των αεροσκαφών).

Ζητείται τέλος να υπογραμμισθεί σαφώς στις αιτιολογικές σκέψεις της οδηγίας ότι το κείμενο εφαρμόζεται επίσης στις χώρες του Ευρωπαϊκού Οικονομικού Χώρου ή στις υποψήφιες για προσχώρηση χώρες.

Απάντηση εκ μέρους του κ. Kinnock εξ ονόματος της Επιτροπής

(14 Ιανουαρίου 1999)

Η Επιτροπή θεωρεί το άρθρο 84 (2) κατάλληλη νομική βάση για την προτεινόμενη οδηγία σχετικά με τον περιορισμό των οξειδίων του αζώτου (NOX) από πολιτικά υποηχητικά αεριωθούμενα αεροσκάφη λόγω των επιπτώσεων του μέτρου στην είσοδο στην αγορά των αερομεταφορών.

Η Επιτροπή δεν θεωρεί χρήσιμη τυχόν αναφορά για ερμηνευτικούς λόγους στο προοίμιο σε οιαδήποτε σχέση μεταξύ της οδηγίας του Συμβουλίου 92/14/ΕΟΚ της 2 Μαρτίου 1992 για τον περιορισμό της χρησιμοποίησης των αεροπλάνων που υπάγονται στο τμήμα ΙΙ, κεφάλαιο 2, τόμος 1 του παραρτήματος 16 της σύμβασης για τη διεθνή πολιτική αεροπορία, δεύτερη έκδοση (1988)(3) και της πρότασης για τα οξείδια του αζώτου.

Μετά την επίσημη έγκριση του το μέτρο αυτό θα καταστεί μέρος του κοινοτικού κεκτημένου πράγμα που θα συνεπάγεται τις γνωστές υποχρεώσεις για τις χώρες που αιτούν την είσοδο τους στην Ευρωπαϊκή Ένωση.

(1) ΕΕ L 108 της 7.4.1998, σελ. 14.

(2) ΕΕ L 76 της 23.3.1992, σελ. 21.

(3) ΕΕ L 76 της 23.3.1992.
ΓΡΑΠΤΗ ΕΡΩΤΗΣΗ E-3135/98

υποβολή: Cristiana Muscardini (NI) προς την Επιτροπή

(16 Οκτωβρίου 1998)

Θέμα: Παράλειψη διεξαγωγής μειοδοτικού διαγωνισμού για την οργάνωση υπηρεσιών διαχείρισης υδάτων στην Ιβρέα

Το δημοτικό συμβούλιο της πόλης Ιβρέα (Τορίνο) αποφάσισε την 1.06.98 τη σύσταση μικτής εταιρείας για τη διαχείριση του συνόλου των δημοσίων υπηρεσιών συλλογής, προσαγωγής και διανομής υδάτων για δημόσια χρήση, καθώς και υπηρεσιών αποχετεύσεως και βιολογικού καθαρισμού των λυμάτων. Για τη σύσταση αυτής της εταιρείας, με πλειοψηφική συμμετοχή του Δημοσίου, οι εταιρείες προσκλήθηκαν σύμφωνα με τη διαδικασία που εφαρμόζεται στις ιδιωτικές συναλλαγές. Εντούτοις, πρόκειται για δημόσια έργα και προβλέπεται ότι σε πρώτη φάση το ύψος της δαπάνης θα ανέλθει σε 20 δισεκατομμύρια λιρέτες.

1. Έχει ενημερωθεί η Επιτροπή για το θέμα αυτό;

2. Επειδή πρόκειται για σύσταση εταιρείας ιδιωτικού δικαίου με πλειοψηφική συμμετοχή του Δημοσίου, και λαμβάνοντας υπόψη τις υποχρεώσεις που απορρέουν από το καταστατικό αυτής της εταιρείας, είναι σε θέση η Επιτροπή να διευκρινίσει εάν οι κανόνες που εφαρμόστηκαν για τη σύσταση της εν λόγω εταιρείας είναι σύμφωνοι με τις κοινοτικές οδηγίες που αφορούν τους μειοδοτικούς διαγωνισμούς του Δημοσίου;

3. Σε περίπτωση αρνητικής απάντησης, ποιες είναι οι προβλεπόμενες διαδικασίες για την αποκατάσταση της υπεροχής του δικαίου;

Απάντηση του κ. Monti εξ ονόματος της Επιτροπής

(11 Δεκεμβρίου 1998)

Η Επιτροπή θα έρθει σε επαφή με τις ιταλικές αρχές για να ελέγξει τη συμμόρφωση της διαδικασίας που αναφέρει το αξιότιμο μέλος του Κοινοβουλίου προς το κοινοτικό δίκαιο περί δημοσίων συμβάσεων.
ΓΡΑΠΤΗ ΕΡΩΤΗΣΗ E-3228/98

υποβολή: Karin Riis-Jørgensen (ELDR) προς την Επιτροπή

(26 Οκτωβρίου 1998)

Θέμα: Δικαίωμα επιβολής φόρου όσον αφορά συντάξεις

Όσον αφορά το δικαίωμα επιβολής φόρου στον τομέα των συντάξεων, μπορεί η Επιτροπή να ανακοινώσει ποια είναι η θέση της ως προς το ερώτημα: σε ποια χώρα πρέπει κανείς να καταβάλει φόρο επί της συντάξεώς του, στη χώρα που πληρώνει τη σύνταξη ή στη χώρα όπου ο ενδιαφερόμενος κατοικεί;

Η Δανία π.χ. έχει καταργήσει τη συμφωνία της με την Πορτογαλία όσον αφορά τη διττή φορολογία, με αποτέλεσμα οι Δανοί συνταξιούχοι που διαμένουν στην Πορτογαλία να καταβάλλουν φόρο επί των δανικών τους συντάξεων στη Δανία, ενώ οι Δανοί συνταξιούχοι που διαμένουν στην Ισπανία συνεχίζουν να πληρώνουν φόρο επί της δανικής συντάξεώς του στην Ισπανία.

Θεωρεί η Επιτροπή ότι είναι λογικό μια χώρα να μεταχειρίζεται τους συνταξιούχους της που διαμένουν στο εξωτερικό κατά τόσο διαφορετικό τρόπο ως προς το δικαίωμα επιβολής φόρου επί των συντάξεων;

Υφίστανται άραγε ήδη κατευθυντήριες γραμμές ως προς το δικαίωμα επιβολής φόρου επί των συντάξεων των συνταξιούχων που διαμένουν στο εξωτερικό; Υφίστανται άραγε κανόνες στον τομέα αυτό, που να λαμβάνουν υπόψη το προαναφερθέν πρόβλημα; Εάν ναι, ποιοι είναι οι κανόνες αυτοί;

Απάντηση του κ. Monti εξ ονόματος της Επιτροπής

(3 Φεβρουαρίου 1999)

Δεν υπάρχει κοινοτική νομοθεσία για τη φορολόγηση των εισοδημάτων από συντάξεις. Οι περισσότερες, ωστόσο, διμερείς συνθήκες για τη φορολόγηση περιλαμβάνουν τέτοιες διατάξεις, που συντάσσονται συχνά με βάση τις διατάξεις του άρθρου 18 του υποδείγματος φορολογικής σύμβασης για το εισόδημα και το κεφάλαιο του Οργανισμού Οικονομικής Συνεργασίας και Ανάπτυξης (ΟΟΣΑ) που παρέχει το δικαίωμα επιβολής φόρου στη χώρα κατοικίας. Αν δεν έχει συναφθεί διμερής συνθήκη, και οι δύο χώρες έχουν κατάρχήν το δικαίωμα να επιβάλουν φόρο. Η διασφάλιση του αποκλεισμού διπλής φορολόγησης εξαρτάται από την εθνική τους νομοθεσία.

Σε περίπτωση που υπάρξει διπλή φορολόγηση, θα πρέπει να εξεταστεί αν η εν λόγω διπλή φορολόγηση είναι σύμφωνη με τις βασικές ελευθερίες τις οποίες εγγυάται η συνθήκη ΕΚ. Ελλείψει, ωστόσο, ομοιόμορφων ή συντονιστικών κοινοτικών ρυθμίσεων, το γεγονός και μόνον ότι συνταξιούχοι που έχουν εγκατασταθεί στο εξωτερικό σε διάφορα κράτη μέλη υπόκεινται σε διαφορετικές φορολογικές επιβαρύνσεις δεν αποτελεί παραβίαση της συνθήκης.

Η Επιτροπή επιθυμεί να επισημάνει στο αξιότιμο μέλος του Κοινοβουλίου ότι έχει αναλάβει προσπάθεια εξάλειψης των εν λόγω εμποδίων στην ελεύθερη κυκλοφορία των εργαζομένων και την ελεύθερη παροχή υπηρεσιών, που οφείλονται στην πολύπλοκη και διαφορετική φορολογική αντιμετώπιση συστημάτων συμπληρωματικής ασφάλισης συντάξεων και ζωής σε ολόκληρη την Κοινότητα και στον ανεπαρκή συντονισμό των φορολογικών πολιτικών στον εν λόγω τομέα.
ΓΡΑΠΤΗ ΕΡΩΤΗΣΗ E-3584/98

υποβολή: Alexandros Alavanos (GUE/NGL) προς την Επιτροπή

(3 Δεκεμβρίου 1998)

Θέμα: Χρηματοδότηση προγραμμάτων ψυχοκοινωνικής στήριξης φοιτητών με ειδικές ανάγκες στα πανεπιστήμια της Ελλάδας

Οι φοιτητές με ειδικές ανάγκες, εκτός από τα κοινά προβλήματα που έχουν με τους άλλους φοιτητές που σχετίζονται με την ηλικία τους, αντιμετωπίζουν και πρόσθετα ειδικά εμπόδια γιατί λόγω της μειονεξίας τους δεν μπορούν να συμμετέχουν στη ζωή της πανεπιστημιακής κοινότητας, με αποτέλεσμα να οδηγούνται κάθε μέρα περισσότερο σε κοινωνική περιθωριοποίηση.

Επειδή ένα συμβουλευτικό κέντρο στα πανεπιστήμια της Ελλάδας, που θα παρείχε άμεση ψυχοκοινωνική στήριξη σε φοιτητές και ιδιαίτερα σε φοιτητές με ειδικές ανάγκες, θα μπορούσε να τους βοηθήσει και να τους στηρίξει, ερωτάται η Επιτροπή αν είναι δυνατή η χρηματοδότηση προγραμμάτων ψυχοκοινωνικής στήριξης φοιτητών και αν ναι από ποιά προγράμματα;

Απάντηση του κ. Flynn εξ ονόματος της Επιτροπής

(05 Φεβρουαρίου 1999)

Το Ευρωπαϊκό Κοινωνικό Ταμείο (ΕΚΤ) υποστηρίζει δράσεις οι οποίες ενδυναμώνουν και βελτιώνουν τα συστήματα εκπαίδευσης και κατάρτισης στις περιφέρειες του στόχου 1 και προωθούν την ένταξη των αποκλεισμένων από την αγορά εργασίας (καν. του Συμβουλίου (ΕΟΚ) 2084/93(1)).

Στο κοινοτικό πλαίσιο στήριξης (ΚΠΣ) για την Ελλάδα οι παραπάνω στόχοι εξυπηρετούνται από τα λειτουργικά προγράμματα "Εκπαίδευση και αρχική κατάρτιση" και "Καταπολέμηση του αποκλεισμού από την αγορά εργασίας".

Όσον αφορά την κινητικότητα των σπουδαστών στο πλαίσιο του προγράμματος Socrates/Erasmus οι δαπάνες για την παροχή ψυχολογικής και κοινωνικής υποστήριξης στους σπουδαστές που μετακινούνται από το ένα κράτος μέλος στο άλλο είναι επιλέξιμες δαπάνες στα πλαίσια των επιμέρους συμβάσεων μεταξύ της Ευρωπαϊκής Επιτροπής και των πανεπιστημίων παραληπτών βοήθειας.

(1) ΕΕ L 193 της 31.7.1993.